বর্তমানে সামারা রাশিয়ার বৃহত্তম শিল্পকেন্দ্রিক শহরগুলির একটি। খনিজ তেল পরিশোধন এবং তৈলরাসায়নিক দ্রব্য উৎপাদন এখানকার প্রধান শিল্প (মূলত নোভোকুইবিশেভস্ক উপশহরে)। শহরটি অনেকগুলি তেলপরিবাহী নালিকার আন্তর্জালের কেন্দ্রে অবস্থিত। এখানে অনেক বিশালাকার প্রকৌশলনির্ভর কারখানা আছে, যেখানে পেট্রোলিয়াম শিল্পে ব্যবহৃত যন্ত্রাংশ, যন্ত্র, বল বিয়ারিং, তার এবং সুক্ষ্ম ও নিখুঁত যান্ত্রিক সরঞ্জাম তৈরি করা হয়। এছাড়া নির্মাণসামগ্রী ও ভোক্তাপণ্যেরও বহু শিল্প শহরটিতে জায়গা করে নিয়েছে। ১৯৫৭ সালে শহর থেকে কয়েক কিলোমিটার উজানে জিগুলিভস্ক লোকালয়ে স্থাপিতি জলবিদ্যুৎ কেন্দ্রটি সামারা শহরের বিদ্যুৎশক্তির মূল উৎস। সামারা শহরকে অনেকগুলি শিল্পকেন্দ্রিক ও আবাসিক শহরতলী ও উপশহর বৃত্তের মত ঘিরে আছে। বৃহত্তর সামারা অঞ্চলটিতে প্রায় ৩০ লক্ষ লোকের বাস। ভোলগার সুবাদে সামারায় জাহাজভিত্তিক নৌপরিবহনের সুব্যবস্থা আছে। এছাড়া এটি রেলপথের মাধ্যমে রাশিয়ার ইউরোপীয় অংশ, সাইবেরিয়া এবং মধ্য এশিয়ার সাথে সংযুক্ত। শহরে সাংস্কৃতিক ও গবেষণা কেন্দ্র ছাড়াও বেশ কিছু উচ্চশিক্ষা প্রতিষ্ঠান রয়েছে।

অর্থনীতি
জনউপাত্ত
পর্যটন
ভৌগোলিক অবস্থান